# Província de Niğde

Niğde és una petita província rural situada a la part sud d'Anatòlia Central, Turquia. Les seves províncies veïnes són Kayseri, Adana, Mersin, Konya, Aksaray i Nevşehir.
La província està envoltada, per tres bandes, per les serralades de les Muntanyes del Taure, incloent-hi el Mont Hasan i les muntanyes de Melendiz. A l'oest s'estén la plana d'Emen, que s'obre cap a l'àmplia plana de Konya. La plana està coberta per una nutritiva terra volcànica i Niğde és una reeixida regió agrícola, especialment quant a pomes i patates.
Envoltada per muntanyes, i amb una altitud mitjana bastant elevada, l'àrea té un clima sec i fresc i a l'hivern està exposada a les neus que porten les fredes tramuntanes. La mitjana de precipitacions és de 0.9 mm, 78.5 mm l'abril, pràcticament zero en juliol i agost. Per això les vessants de les muntanyes estan gairebé nues de vegetació, i només a altituds més elevades s'hi pot trobar una mica de bosc.

## Districtes

La província de Niğde es divideix en 6 districtes (el districte de la capital apareix en negreta):
* Altunhisar
* Bor
* Çamardı
* Çiftlik
* Niğde
* Ulukışla

## Etimologia

Coneguda en l'antiguitat com a Nakita o Nahita el nom es va transformar en Nekidâ, Nekide i Nikde fins a arribar a l'actual Niğde.

## Història

L'àrea ha estat habitada des del període Neolític (8000-5500 aC), com ho proven les excavacions de turons d'enterrament tel al districte de Bor, i les mines d'estany al districte de Çamardı. A l'àrea s'hi instal·laren més tard els hitites, els quals visqueren aquí durant mil anys, fins al 800 aC. El nom Nig˘de és esmentat per primer cop en fonts escrites en la forma na-hi-ti-ia en una inscripció luvita del rei Saruanis d'Andaval, tal ci com fou assenyalat per Gelb. Llavors vingueren els assiris i frigis, grecs, perses, Alexandre el Gran i els romans, els quals construïren la ciutat de Tíana, amb els seus palaus i canals.
El domini romà persistí des de la capital oriental de Bizanci fins que l'àrea fou ocupada pels seljúcides des del 1166 en endavant. A principis del segle xiii, Niğde era una de les ciutats més grans d'Anatòlia i un nombre impressionant de mesquites i tombes daten d'aquest període. L'àrea va passar a formar part de l'Imperi Otomà el 1471 i així passà al territori de la República Turca durant els anys 1920.

## Niğde avui

Niğde es beneficia de la seva rica agricultura; les seves pomes són particularment famoses i la seva localització entre les riques regions de Konya i Adana, a la costa mediterrània. També és important la seva situació prop de les atraccions turístiques de Capadòcia i el fet que no estigui lluny dels aeroports de Kayseri i Nevşehir.
A més de les collites de pomes, a la província s'hi conreen patates, cols, cereals i remolatxa sucrera. Niğde és la regió on més patata es conrea de tot Turquia i té la majoria dels pomers (encara que els que s'han plantat recentment en altres províncies estan aconseguint una major producció).
La producció de carn i productes lactis és també una activitat important, a més de l'apicultura i, més recentment, les piscifactories de truites.

## Llocs d'interès

Les serralades d'Aladağlar i Bolkar Dağlar a les Muntanyes del Taure són populars per a la pràctica d'esports d'hivern. Les muntanyes són especialment atractives quan arriba la primavera i es cobreixen de flors.
* Les muntanyes Aladağlar en particular són un dels llocs d'escalada més populars a Turquia. Per bé que les muntanyes Aladağlar voregen els límits de la província i reben el nom del Districte d'Aladağ, a la Província d'Adana, els visitants solen arribar, generalment, dels pobles de Demirkazık i Çukurbağ a Çamardı.
* Les muntanyes Bolkar tenen 7 km de pistes d'esquí i un llac de cràter.
Niğde forma part de la Capadòcia i atreu alguns turistes als seus llocs històrics, tot i que no tants com el centre de la zona, a Nevşehir. Els llocs d'importància històrica a Niğde inclouen un gran nombre d'esglésies, mesquites i ciutats subterrànies (els segurs refugis s'endinsen profundament a la tova roca volcànica). Un altre lloc important és l'antiga ciutat de Tíana i un cert nombre de canals romans al districte de Bor.
Niğde també té un cert nombre de brolladors d'aigües termals i altres atraccions.

## Referències

* ↑ Hittite Hieroglyphs II [1935] pp. 17-18

## Enllaços externs

* (turc) Web oficial del governador de Niğde
* (turc) Web oficial del municipi de Niğde
* (anglès) Informació sobre el pronòstic del temps a Niğde Arxivat 2010-06-16 a Wayback Machine.
* (anglès) (turc) Web oficial de la Universitat de Niğde